*****

ΚΑΝΟΝΙΣΜΟΣ (ΕΟΚ) αριθ. 2565/90 ΤΗΣ ΕΠΙΤΡΟΠΗΣ

της 5ης Σεπτεμβρίου 1990

περί θεσπίσεως, για το 1989, των μέτρων που αποσκοπούν στη βελτίωση της ποιότητας της παραγωγής ελαιολάδου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2), και ιδίως το άρθρο 5 παράγραφος 5,

Εκτιμώντας:

ότι, δυνάμει του άρθρου 5 παράγραφος 4 του κανονισμού αριθ. 136/66/ΕΟΚ, ορισμένο ποσοστό της ενίσχυσης στην παραγωγή που χορηγείται στους ελαιοπαραγωγούς είναι δυνατόν να διατεθεί για τη χρηματοδότηση ενεργειών που αποσκοπούν στη βελτίωση της ποιότητας της ελαιοπαραγωγής σε μια περιοχή· ότι, κατ' εφαρμογή του άρθρου 3 του κανονισμού (ΕΟΚ) αριθ. 2211/88 του Συμβουλίου της 19ης Ιουλίου 1988 για τον καθορισμό, για την περίοδο εμπορίας 1988/89, της ενδεικτικής τιμής παραγωγής, της ενίσχυσης στην παραγωγή και της τιμής παρέμβασης του ελαιολάδου για την περίοδο εμπορίας 1988/89 (3), το 2 % της ενίσχυσης στην παραγωγή που χορηγείται στους παραγωγούς ελαιολάδου στα κράτη μέλη παραγωγής, έχει διατεθεί για τη χρηματοδότηση ενεργειών στις εν λόγω χώρες με σκοπό τη βελτίωση της ποιότητας του ελαιολάδου·

ότι πρέπει να διευκρινιστούν οι λεπτομέρειες εκτέλεσης των εν λόγω ενεργειών· ότι πρέπει επίσης να προσδιοριστούν τα καθήκοντα που είναι δυνατόν να ανατεθούν στις οργανώσεις παραγωγών·

ότι, ο εκπρόθεσμος καθορισμός της πραγματικής παραγωγής που αναφέρεται στο άρθρο 5 παράγραφος 1 του κανονισμού 136/66/(ΕΟΚ) για την περίοδο εμπορίας 1988/89 δεν πρέπει να αποτελεί εμπόδιο στην εφαρμογή προγραμμάτων βελτίωσης της ποιότητας της παραγωγής ελαιολάδου·

ότι, για λόγους σαφήνειας και απλούστευσης, είναι σκόπιμο να προσαρμοσθεί η διάρκεια των προγραμμάτων βελτίωσης της ποιότητας της παραγωγής ελαιολάδου σε εκείνη του ημερολογιακού έτους·

ότι, για να είναι αποτελεσματικά, τα μέτρα για την καταπολέμηση του δάκου της ελιάς, (Dacus oleae) και, ενδεχομένως, άλλων επιβλαβών οργανισμών πρέπει να λαμβάνονται μόλις εμφανισθούν τα πρώτα κρούσματα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός καθορίζει τις ενέργειες που πρέπει να διεξαχθούν κατά την περίοδο από 1ης Ιανουαρίου έως 31 Δεκεμβρίου 1991, με σκοπό τη βελτίωση της ποιότητας της παραγωγής ελαιολάδου.

2. Οι ενέργειες αφορούν:

α) την καταπολέμηση του δάκου της ελιάς ((Dacus oleae) και, κατά περίπτωση, άλλων επιβλαβών οργανισμών·

β) τη βελτίωση των συνθηκών θεραπείας των ελαιώνων, συλλογής, αποθεματοποίησης και μεταποίησης ελαιών, καθώς και την αποθεματοποίηση των παραγομένων ελαίων.

3. Ωστόσο, οι ενέργειες που αφορούν την πρόληψη και την καταπολέμηση του δάκου της ελιάς (Dacus oleae) και, ενδεχομένως, άλλων επιβλαβών οργανισμών, οι οποίες πραγματοποιούνται από την 1η Ιουλίου 1990 έως τις 31 Δεκεμβρίου 1990, μπορούν επίσης να χρηματοδοτηθούν με τους πόρους που ορίζονται στο άρθρο 2. Στην περίπτωση αυτή, τα κράτη μέλη περιλαμβάνουν τις εν λόγω ενέργειες στο πρόγραμμα που πρέπει να διαβιβάσουν στην Επιτροπή που προβλέπεται στο άρθρο 6.

Άρθρο 2

Οι δαπάνες που αφορούν τις ενέργειες που ορίζονται στον παρόντα κανονισμό, χρηματοδοτούνται ιδίως από τους πόρους που προέρχονται από τις κρατήσεις για την ενίσχυση στην παραγωγή που εφαρμόζεται δυνάμει του άρθρου 3 παράγραφος 1 του κανονισμού (ΕΟΚ) αριθ. 2211/88. Η κατανομή των πόρων για τη χρηματοδότηση των εν λόγω ενεργειών πραγματοποιείται λαμβάνοντας υπόψη το ύψος των κρατήσεων σε κάθε ενδιαφερόμενο κράτος μέλος.

Άρθρο 3

Με βάση τα διαθέσιμα ποσά, κάθε κράτος μέλος παραγωγής καταρτίζει πρόγραμμα που αφορά όλες ή τμήμα των ενεργειών που αναφέρονται στο άρθρο 1.

Άρθρο 4

Για τις ενέργειες που αναφέρονται στο άρθρο 1 παράγραφος 2 στοιχείο α), το πρόγραμμα περιλαμβάνει:

α) τον κατάλογο των ζωνών παραγωγής ελαιολάδου στις οποίες η καταπολέμηση του δάκου της ελιάς θεωρείται ότι έχει προτεραιότητα, λαμβανομένων υπόψη ιδίως των προβλεπομένων επιπτώσεων του προγράμματος καταπολέμησης στην ποιότητα του παραγομένου ελαίου, καθώς και της ποσότητας της παραγωγής που αφορούν οι ενέργειες·

β) εφόσον οι περιφερειακές συνθήκες το καθιστούν απαραίτητο, τον κατάλογο των ζωνών παραγωγής ελαιολάδου στις οποίες η καταπολέμηση άλλων επιβλαβών οργανισμών θεωρείται ότι έχει προτεραιότητα, λαμβανομένων υπόψη ιδίως των προβλεπομένων επιπτώσεων του προγράμματος καταπολέμησης στην ποιότητα του παραγομένου ελαίου καθώς και της ποσότητας της παραγωγής την οποία αφορούν οι ενέργειες·

γ) σχέδιο για την εγκατάσταση συστήματος ελέγχου, συναγερμού, και αξιολόγησης της προτεραιότητας σε κάθε περιοχή παραγωγής· το εν λόγω σύστημα πρέπει να περιλαμβάνει ιδίως:

- μέσα για τη μέτρηση του μεγέθους του πληθυσμού του δάκου της ελιάς ή άλλων επιβλαβών οργανισμών,

- σύστημα συναγερμού και καθορισμού της θεραπείας,

- μέσα επιμόρφωσης και πληροφόρησης των παραγωγών,

- μέσα αξιολόγησης του συστήματος συναγερμού και των επιπτώσεων της θεραπείας·

δ) σχέδιο για την εκτέλεση θεραπευτικής αγωγής των ελαιώνων που καθίσταται απαραίτητη σε κάθε ζώνη παραγωγής.

Άρθρο 5

Στην περίπτωση των ενεργειών που αναφέρονται στο άρθρο 1 παράγραφος 2 στοιχείο β), το πρόγραμμα περιλαμβάνει:

- κύκλο μαθημάτων επιμόρφωσης των παραγωγών όσον αφορά τη θεραπευτική αγωγή των ελαιώνων, την καλύτερη δυνατή περίοδο συλλογής των ελαιών, τις μεθόδους συλλογής και μεταποίησης των ελαιών,

- κύκλο μαθημάτων επιμόρφωσης των υπευθύνων και του τεχνικού προσωπικού των ελαιοτριβείων όσον αφορά τις μεθόδους αποθήκευσης και μεταποίησης των ελαιών, καθώς και σχετικά με την ποιότητα και αποθήκευση των παραγομένων ελαίων.

Άρθρο 6

1. Κάθε ενδιαφερόμενο κράτος μέλος διαβιβάζει το πρόγραμμα των ενεργειών στην Επιτροπή το αργότερο στις 31 Οκτωβρίου 1990.

Το πρόγραμμα περιλαμβάνει ιδίως:

α) λεπτομερή περιγραφή των σχεδιαζομένων ενεργειών, με τη διάρκεια και το κόστος τους·

β) κατάλογο όλων των απαραίτητων προϊόντων και υλικών θεραπευτικής αγωγής καθώς και το μοναδιαίο κόστος τους·

γ) κατάλογο των κέντρων, οργανισμών ή οργανώσεων παραγωγών που είναι επιφορτισμένοι με την εκτέλεση των ενεργειών.

2. Σε προθεσμία 15 ημερών από την παραλαβή του προγράμματος, η Επιτροπή μπορεί να ζητήσει από το κράτος μέλος κάθε τροποποίηση την οποία θεωρεί σκόπιμη.

3. Το πρόγραμμα εγκρίνεται οριστικά από το κράτος μέλος το αργότερο στις 30 Νοεμβρίου 1990 και διαβιβάζεται χωρίς καθυστέρηση στην Επιτροπή.

Το πρόγραμμα εκτελείται με ευθύνη του ενδιαφερόμενου κράτους μέλους.

4. Βάσει του παρόντος κανονισμού είναι επιλέξιμες οι δαπάνες που προκύπτουν από το πρόγραμμα που έχει εγκριθεί από το κράτος μέλος, μετά τις προσαρμογές που έχουν πραγματοποιηθεί σύμφωνα με τις ενδεχόμενες αιτήσεις της Επιτροπής. Εντούτοις, οι δαπάνες εκτέλεσης των εργασιών θεραπευτικής αγωγής καλύπτονται μόνο μέχρι του ανωτάτου ορίου του 50 %.

Άρθρο 7

Η εκτέλεση των εργασιών θεραπευτικής αγωγής μπορεί να πραγματοποιηθεί από τις οργανώσεις παραγωγών ελαιολάδου ή τις ενώσεις τους που έχουν αναγνωρισθεί βάσει του άρθρου 20γ του κανονισμού αριθ. 136/66/ΕΟΚ.

Τα εντομοκτόνα που χρησιμοποιούνται για την καταπολέμηση του δάκου σε περίπτωση εκτέλεσης των εργασιών αγωγής θα πρέπει να χρησιμοποιούνται με ένα πρωτεϊνικό υπόστρωμα. Εντούτοις, σε ειδικές περιπτώσεις και με την επίβλεψη των οργανισμών που είναι επιφορτισμένοι με τον καθορισμό της εκάστοτε αγωγής, μπορεί να επιτρέπεται η χρησιμοποίηση εντομοκτόνων με διαφορετικές μεθόδους. Τα εντομοκτόνα καθώς και ο τρόπος χρησιμοποίησής τους πρέπει να μην επιτρέπουν την ύπαρξη καταλοίπων στα έλαια που παράγονται από τις ελιές που προέρχονται από τις ελαιουργικές παραγωγές στις οποίες έχει επιβληθεί η εν λόγω αγωγή.

Χρησιμοποιούνται επίσης για πρώτη φορά οι μέθοδοι ολοκληρωμένης βιολογικής καταπολέμησης.

Άρθρο 8

Οι πληρωμές που αφορούν τις συμβάσεις που έχουν συναφθεί από το κράτος μέλος, με τα κέντρα, τους οργανισμούς ή τις οργανώσεις που αναφέρονται στο άρθρο 6 παράγραφος 1 στοιχείο γ) πραγματοποιούνται κατόπιν προσκομίσεως των εγγράφων που αιτιολογούν τις πραγματοποιηθείσες δαπάνες μετά την επαλήθευσή τους εκ μέρους των αρμοδίων αρχών.

Προκαταβολές είναι δυνατόν να πραγματοποιούνται μέχρι του 30 % των δαπανών ήδη από την υπογραφή της σύμβασης με παράλληλη σύσταση εγγύησης για ισοδύναμο ποσό· εντούτοις, το κράτος μέλος μπορεί να εγγυηθεί για τα κέντρα και τους οργανισμούς που αναφέρονται στο άρθρο 6 παράγραφος 1 στοιχείο γ) που έχουν το καθεστώς του δημοσίου ιδρύματος.

Άρθρο 9

Τα ενδιαφερόμενα κράτη μέλη παραγωγής εφαρμόζουν καθεστώς ελέγχου με το οποίο εξασφαλίζεται ότι οι προβλεπόμενες από το πρόγραμμα ενέργειες για τις οποίες χορηγείται χρηματοδότηση εκτελούνται ορθά. Ενημερώνουν την Επιτροπή σχετικά με τα προβλεπόμενα μέτρα ελέγχου ενώ παράλληλα διαβιβάζουν το πρόγραμμα που αναφέρεται στο άρθρο 4.

Η Επιτροπή μπορεί επίσης να ζητήσει από τα κράτη μέλη οποιαδήποτε τροποποίηση του καθεστώτος ελέγχου που κρίνει απαραίτητη.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 280 της 29. 9. 1989, σ. 2.

(3) ΕΕ αριθ. L 197 της 26. 7. 1988, σ. 3.